Υπέρ μιας μη επεμβατικής εξωτερικής πολιτικής των ΗΠΑ στο μέλλον τάχθηκε ο Ρεπουμπλικάνος γερουσιαστής Ραντ Πολ, σε ομιλία του στην Παλιά Βουλή, σε εκδήλωση του Κέντρου Φιλελεύθερων Μελετών (ΚΕΦΙΜ) και των Ρεπουμπλικανών της Ελλάδας, ενώ στάθηκε στην ανάγκη προσέλκυσης επενδύσεων στην Ελλάδα.

Ο γερουσιαστής από το Κεντάκι, ο οποίος έχει χαρακτηριστεί «από τους πιο σημαντικούς Αμερικανούς πολιτικούς σε πρωτοσέλιδο του περιοδικού Time, τον Οκτώβριο του 2014», τάχθηκε επίσης κατά της αμερικανικής επέμβασης στο Αφγανιστάν και υπέρ της συνεργασίας με τη Ρωσία, σύμφωνα με το δελτίο Τύπου που εξέδωσε το ΚΕΦΙΜ.

Αναφερόμενος τόσο στην Ελλάδα, όσο και στις ΗΠΑ, κάλεσε «να έχουμε εμπιστοσύνη στον εαυτό μας και στην οικοδόμηση ενός συστήματος ευημερίας».

Εν συνεχεία, ανέπτυξε τα μειονεκτήματα ενός μεγάλου και συγκεντρωτικού κράτους και εκφράστηκε θετικά για την ενίσχυση των εμπορικών σχέσεων των Ηνωμένων Πολιτειών με την Ε.Ε., αν και μίλησε αρνητικά για τα γραφειοκρατικά εμπόδια των Βρυξελλών.

Θερμός οπαδός του ελεύθερου εμπορίου, απάντησε σε ερώτηση του πρώην υπουργού Πέτρου Δούκα ότι το εμπόριο είναι καλύτερο από τον πόλεμο και ότι πρέπει να έχουμε κατά νου το απρόβλεπτο που μπορεί να προκύψει από έναν πόλεμο.

Ο κ. Πολ επισκέφθηκε την Ελλάδα στο πλαίσιο περιοδείας που πραγματοποιεί στη νότια Ευρώπη.

Πηγή: ΑΜΠΕ